# Arvi Tikkala

### Wikipedia

Arvid Richard "Arvi" Tikkala (18. lokakuuta 1906, Helsinki - 3. maaliskuuta 1940, Kollaa) oli suomalainen näyttelijä ja laulaja. Hän oli 1930-luvun neljänneksi eniten levyttänyt suomalainen iskelmälaulaja, jonka tunnetuimpia levytyksiä olivat Vaimoke, Bulu bulu bulu ja Sävelhurmaa.

Arvi Tikkala aloitti näyttelijänuransa jo nuorena Helsingin näyttämöillä, ensin Tapanilan Työväen Näyttämöllä ja sitten raittiusyhdistys Koiton näyttämöllä. Ammattinäyttelijän uransa Tikkala aloitti 1930-luvun alussa Porin teatterissa, jonka lisäksi hän ehti esiintyä Viipurin Työväen Teatterissa, Helsingin Kansannäyttämöllä ja viimeisenä Tampereen Teatterissa. Hyvän lauluäänensä ansiosta hän esiintyi etenkin musiikkinäytelmissä ja opereteissa.

Tikkala poimittiin 1936 teatterin lavalta iskelmälaulajan uralle. Hänen levytysuransa kesti vain neljä vuotta, vuodesta 1936 vuoteen 1939, mutta sen aikana hän ehti laulaa levylle yli sata laulua. Enemmän levyjä 1930-luvulla tekivät vain Georg ja Eugen Malmstén sekä Matti Jurva, jotka sitä paitsi levyttivät tasaisesti koko vuosikymmenen ajan. Tikkalan tuotteliaisuutta selittää hänen monipuolisuutensa laulajana: hän tulkitsi tunnelmallisia balladeja ja tangoja, moderneja jazziskelmiä, kansanomaisia jenkkoja ja polkkia sekä humoristia kupletteja. Tikkalan erikoisalaa olivat todella nopeat polkat, joita hän lauloi virtuoosimaisesti.

Tikkalan lupaavasti alkaneen iskelmälaulajan uran päätti talvisota. Hän lähti rintamalle ja kaatui Kollaanjoella maaliskuussa 1940, vain 33-vuotiaana ja vain kymmenen päivää ennen talvisodan päättymistä.

## [muokkaa] Diskografiaa

- Arvi Tikkala (1970)
- Arvi Tikkala unohtumattomat (1993)
- Juhlalevy (2006)

## [muokkaa] Aiheesta muualla

- Tikkala Pomus.netin tietokannassa
- Arvi Tikkalan laulutuotanto 1900-luvulla Suomen Äänitearkiston tietokannassa

Haettu osoitteesta http://fi.wikipedia.org../../../a/r/v/Arvi_Tikkala_827b.html

Luokat: Suomalaiset iskelmälaulajat | Suomalaiset näyttelijät

##### Views

- Artikkeli
- Keskustelu
- Nykyinen versio

##### Etsi